प्रधानमंत्री मोदी को और दयालु होने की जरूरत, कांग्रेस पुराने मकान की तरह : प्रशांत किशोर  
प्रशांत किशोर ने बदलती राजनीति पर की बात
पीएम मोदी और राहुल गांधी की ताकत और कमजोरियों के बारे में बताया
बीजेपी और कांग्रेस के साथ कर चुके हैं काम
सितंबर 2018 में जेडीयू में शामिल हुए प्रशांत किशोर ने कहा ''मैंने बहुत सारे राजनीतिक शख्सियतों के साथ काम किया है लेकिन कभी नरेंद्र मोदी जैसा अच्छा श्रोता नहीं देखा.'' वहीं जब उनसे पीएम की कमजोरी के बारे में पूछा गया तो किशोर ने कहा कि मुझे लगता है कि उन्हें और  ज्यादा दयालु होने की जरूरत है.  प्रशांत किशोर ने 2014 लोकसभा चुनावों में बीजेपी के साथ चुनावी कैंपेनिंग की थी. जिसके बाद पार्टी को ऐतिहासिक जीत मिली थी. लोकसभा चुनाव के बाद किशोर ने नीतीश कुमार के साथ 2015 चुनावों की बागडोर संभाली तो बीजेपी को हार का मुंह दिखाते हुए नीतीश को सीएम की कुर्सी तक पहुंचाया. किशोर ने 2017 में पंजाब और उत्तर प्रदेश विधानसभा चुनावों में कांग्रेस के साथ भी काम किया था. पंजाब में कांग्रेस को कामयाबी मिली थी जबकि उत्तर प्रदेश में भारतीय जनता पार्टी के हिस्से में बड़ी जीत आई थी. 
राहुल गांधी पर चर्चा करते हुए किशोर ने कहा कि तीन राज्यों में मिली जीत के बाद राहुल गांधी पहले से ज्यादा कॉफिडेंट दिखाई दे रहे हैं. लेकिन कांग्रेस अध्यक्ष अपनी खामियों के बारे में बात नहीं करना चाहते हैं. उनकी कमजोरी के बारे में पूछे गए सवाल पर प्रशांत ने कहा कि राहुल को अभी और समय दिए जाने की जरूरत है.